সাঈদ ইবনে হামদান

**সাঈদ ইবনে হামদান** (   ) ছিলেন হামদানি রাজবংশের একজন প্রাথমিক সদস্য, যিনি আব্বাসীয় খিলাফতের অধীনে একজন প্রাদেশিক গভর্নর ও সামরিক নেতা হিসেবে দায়িত্ব পালন করেন। তিনি প্রসিদ্ধ কবি আবু ফিরাস আল-হামদানির পিতা ছিলেন।  

## জীবনী
সাঈদ ছিলেন হামদানি পরিবারের হামদান ইবনে হামদুনের ছেলে। তার পরিবার বনু তাগলিব গোত্রের অন্তর্ভুক্ত ছিল, যারা ইসলামি বিজয়কাল থেকে জাজিরায় ( আজকের উত্তর-পূর্ব সিরিয়া ও উত্তর ইরাক অঞ্চল) স্থায়ীভাবে বসবাস করছিল। আব্বাসীয় খিলাফতের বিভিন্ন অঞ্চলে যেভাবে স্থানীয় বংশগুলো কেন্দ্রীয় খিলাফতের দুর্বলতার সুযোগ নিয়ে নিজেদের প্রভাব বাড়াতে থাকে, সাঈদের পরিবারের ক্ষেত্রেও তাই হয়েছিল। বিশেষ করে, সামর্রা অরাজকতার (৮৬১–৮৭০ খ্রিস্টাব্দ) সময় কেন্দ্রীয় খিলাফতের ক্ষমতার ক্রমশ অবনতি ঘটায় তারা মসুলে নিজেদের এলাকার উপর প্রভাব বিস্তার করতে সক্ষম হয়।

পরবর্তীতে আল-মুতাদিদ (শা. ৮৯২–৯০২) কর্তৃক কেন্দ্রীয় খিলাফতের ক্ষমতা পুনঃপ্রতিষ্ঠার পরেও সাঈদের পরিবার তাদের প্রভাব ধরে রাখে এবং তা আরো শক্তিশালী করতে সক্ষম হয়। এতে প্রধান কৃতিত্ব ছিল সাঈদের ভাই হুসাইন ইবনে হামদুনের, যিনি আব্বাসীয় আমলে একজন বিশিষ্ট জেনারেল হিসেবে খ্যাতি অর্জন করেন। হুসাইন ৯১৫ সালে একজন বিশ্বস্ত মন্ত্রীর সঙ্গে বিবাদের জেরে বিদ্রোহ করেন এবং ৯১৮ খ্রিস্টাব্দে তাঁর মৃত্যুদণ্ড কার্যকর হয়। তবে তার ভাইয়েরা আব্বাসীয় সরকারের প্রতি আনুগত্য বজায় রাখে এবং গুরুত্বপূর্ণ পদে নিযুক্ত হয়। ৯২৭/৯২৮ খ্রিস্টাব্দে বাহরাইনের কারামাতিদের বাগদাদে প্রবেশ প্রতিরোধ করার জন্য যে বাহিনী পাঠানো হয়, সাঈদ ও তার ভাইয়েরাও সেই বাহিনীর অংশ ছিলেন। এইভাবে সাঈদ ও তার পরিবার স্থানীয় ক্ষমতা বজায় রাখার পাশাপাশি আব্বাসীয় কেন্দ্রীয় সরকারের সঙ্গে সম্পর্ক বজায় রাখতে সক্ষম হয়, যা তাদের রাজনীতিতে দীর্ঘমেয়াদী প্রভাব নিশ্চিত করে। 

সাঈদ তাঁর ভাই আবুল সার্জা নাসরের সঙ্গে মিলিত হয়ে তার ভগ্নিপতি হাসানের সঙ্গে মসুলের নিয়ন্ত্রণকে কেন্দ্র করে প্রতিদ্বন্দ্বিতা করতেন। পরবর্তীতে হাসান নাসির উদ-দাউলা নামে পরিচিত হয়ে মসুলের নিয়ন্ত্রণ গ্রহণ করেন। ৯৩১ খ্রিস্টাব্দে বাইজান্টাইন সাম্রাজ্যের অধীনে জন কুরকোয়াস যখন সীমান্তের আমিরাত মেলিতেনকে দখল করেন, তখন খলিফা আল-মুকতাদির (শা ৯০৮–৯৩২) সাঈদকে মসুলের গভর্নর নিযুক্ত করেন এবং তাকে শহরটি পুনরায় দখল করার দায়িত্ব দেওয়া হয়। অক্টোবর মাসে যাত্রা শুরু করে সাঈদ সামোসাতার উপর বাইজান্টাইন অবরোধ ভাঙতে সক্ষম হন এবং এরপর তিনি মেলিতেনে পৌঁছান। আর্মেনীয় জেনারেল মেলিয়াসের অনুসারীদের নিয়ে গঠিত স্থানীয় বাইজান্টাইন প্রহরীদল তখন আতঙ্কিত হয়ে শহরের অনেক বাসিন্দাকে হত্যা করে। সম্ভবত তারা বিদ্রোহের ভয়ে এমনটি করে। এরপর তারা শহরের যা কিছু ধ্বংস করা সম্ভব ছিল, তা ধ্বংস করে শহর ত্যাগ করে। সাঈদ শহরটি দখল করেন এবং তার একজন অধিনায়ককে শহরের গভর্নর হিসেবে নিযুক্ত করে মসুলে ফিরে আসেন। এরপর সেখান থেকেই তিনি নভেম্বর মাসে বাইজান্টাইন অঞ্চলে একটি হামলা পরিচালনা করেন। ৯৩৪ সালে হাসান মসুল পুনরায় দখল করে; তবে আবারো সাঈদের সাথে অন্তর্দ্বন্দ্বের কারণে তিনি শহরের নিয়ন্ত্রণ হারান। এর ফলে হাসান তার চাচাকে হত্যার নির্দেশ দেন এবং নিজে আর্মেনিয়ায় পালান। সেখানে থেকে ৯৩৫ সালের শেষের দিকে তিনি ফিরে এসে আবার মসুলের গভর্নর হন। নিজের অবস্থান শক্তিশালী করার জন্য হাসান প্রায় স্বাধীন হামদানীয় আমিরাত প্রতিষ্ঠা করেন এবং ৯৬৭ খ্রিস্টাব্দ পর্যন্ত মসুল শাসন করেন।

সাঈদ একজন বাইজান্টাইন গ্রিক দাসীকে বিবাহ করেন এবং তাঁর গর্ভে প্রসিদ্ধ জেনারেল ও কবি আবু ফিরাস আল-হামদানি জন্মগ্রহণ করেন। তাঁর হুসাইন নামে অপর একজন ছেলে ছিলেন, যিনি নাসির উল-দাউলা ও সাইফ আল-দাউলার অধীনে জেনারেল হিসেবে দায়িত্ব পালন করেন। তাঁর কন্যা সাকিনা সাইফ আল-দাউলার স্ত্রী এবং পরবর্তী উত্তরাধিকারী সা‘দ আল-দাউলার মাতা ছিলেন। 

## তথ্যসূত্র


## গ্রন্থপঞ্জি

* 
* 
* 
* 
* 

বিষয়শ্রেণী:আব্বাসীয় গভর্নর
বিষয়শ্রেণী:আব্বাসীয় কর্মকর্তা